夏日閨怨
作者：蔡瓌
朝代：唐

paragraphs: 桃徑李蹊絕芳園，炎氛熾日滿愁軒。
枝上鳥驚朱槿落，池中魚戲綠蘋翻。
君戀京師久留滯，妾怨高樓積年歲。
非關曾入楚王宮，直爲相思腰轉細。
臥簟乘閑乍逐涼，熏爐畏熱嬾焚香。
雨霑柳葉如啼眼，露滴蓮花似汗妝。
全由獨自羞看影，豔是孤眠疑夜永。
無情拂鏡不成妝，有時却扇還風靜。
近日書來道欲歸，鴛鴦文錦字息機。
但恐愁容不相識，爲教恆著別時衣。